Diari Oficial de la Generalitat Valenciana


Sumari del DOGV 5494, del 20-04-2007 (2007/4848)

ORDE de 21 de març de 2007, de la Conselleria de Justícia, Interior i Administracions Públiques, per la qual s'homologa la modificació dels estatuts de la Mancomunitat Vall dels Alcalans.
-------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5494

Data del DOGV
:   20-04-2007

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2007/4848


Data del document
:   21-03-2007

Organisme emissor
:   Conselleria de Justícia, Interior i Administracions Públiques

Tipus de document
:   Ordre

Descriptors 

:   * Montroi
    * Real
    * Montserrat
    * reglament intern
    * cooperació administrativa
    * administració local
    * servei social
    * associació de municipis

Els ajuntaments dels municipis que integren la Mancomunitat Vall dels Alcalans, de la província de València, van acordar aprovar la modificació dels Estatuts de la Mancomunitat, per tal de corregir determinats errors materials presentes en la redacció del text, adaptar els Estatuts a les novetats introduïdes en matèria de mancomunitats per la Llei 57/2003, de 16 de desembre, de Mesures per a la Modernització del Govern Local (es modifiquen l'article 4: potestats de la Mancomunitat; article 8: atribucions del Ple; article 11: atribucions del president; article 13: sistema d'adopció d'acords pel Ple) i, finalment, incorporar els canvis que es consideren necessaris per al millor funcionament de l'entitat local (article 3.7: procediment de separació voluntària d'un membre de la Mancomunitat; article 6: composició del Ple, representativitat dels seus membres, voto ponderat; article 9: elecció del president; article 10: designació del o dels vicepresidents; article 18: criteris per a la determinació de les contribucions econòmiques dels seus membres; article 26: separació voluntària; article 28: causes de dissolució de la Mancomunitat). També es modifiquen les disposicions transitòries primera i segona per a adaptar-les als canvis produïts.  
Remés l'expedient tramitat i els Estatuts aprovats a la Conselleria de Justícia, Interior i Administracions Públiques, no s'hi adverteix cap infracció de l'ordenament jurídic, menyscabament de les competències d'aquesta Comunitat Autònoma, ni interferència en el seu exercici.  
Per tot això, i d'acord amb el Decret 153/2005, de 28 d'octubre, del Consell de la Generalitat, pel qual s'aprova el Reglament Orgànic i Funcional de la conselleria de Justícia, Interior i Administracions Públiques  
ORDENE  
Article primer  
Homologar la modificació de la introducció i dels articles 3, 4, 6, 8, 9, 10, 11, 13, 18, 26, 28, disposició transitòria primera i disposició transitòria segona dels Estatuts de la Mancomunitat Vall dels Alcalans, en haver-se acreditat en l'expedient la legalitat de les actuacions.  
València, 21 de març de 2007  
El conseller de Justícia i Administracions Públiques,  
MIGUEL PERALTA VIÑES  
ANNEX  
ESTATUTS DE LA MANCOMUNITAT  
LA VALL DELS ALCALANS   
INTRODUCCIÓ  
La Llei Reguladora de les Bases de Règim Local, actualment en vigor, aprovada mitjançant la Llei 7/1985, de 2 d'abril, recentment modificada per la Llei 11/1999, de 21 d'abril, en l'article 44.1, i en l'article 31.1 del Reglament de Població i Demarcació Territorial de les Entitats Locals, aprovat pel Reial Decret 1960/1986, d'11 de juliol, reconeix el dret dels municipis d'associar-se amb altres en mancomunitats per a l'execució en comú d'obres i la prestació de serveis de la seua competència.  
Els municipis de Monserrat, de Montroy i Real de Montroi, de la província de València, després dels tràmits reglamentaris i amb subjecció a la Llei de Règim Local i el seu Text Refós de 1986, i també al Reglament de Població i Demarcació Territorial de les Entitats Locals, de 17 de maig de 1952, van aprovar els estatuts per a constituir l'anomaneda Mancomunitat Intermunicipal la Vall dels Alcalans, la qual va ser aprovada de forma definitiva mitjançant el Reial Decret 2537/1979, de 21 de setembre, publicat en el Boletín Oficial del Estado núm. 265, de 5 de novembre de 1979.  
Modificada àmpliament la legislació de Règim Local, en la pròpia Llei i en els reglaments ja aprovats i publicats, aquesta Mancomunitat es va veure en la necessitat i obligació d'adaptar els seus Estatuts a la nova regulació jurídica dels ens locals, en tots els seus aspectes i àmbits competencials, la modificació dels quals va ser aprovada per Orde de 22 de juny de 2001, de la Conselleria de Justícia i Administracions Públiques i publicada en el Diari Oficial de la Comunitat Valenciana núm. 4076 del dia 31 d'agost de 2001.  
Recentment ha segut modificada la Llei 7/1985, de 2 d'abril, reguladora de les Bases del Règim Local, mitjançant la Llei 57/2003, de 16 de desembre de Mesures per a la Modernització del Govern Local i publicada en el BOE núm 301, del dia 17 de desembre de 2003, en particular l'article 4t de la Llei 7/1985, sobre les potestats que els corresponen a les Mancomunitats.  
D'altra banda, hi ha voluntat dels membres integrants de l'actual Mancomunitat, de dur a terme els tràmits oportuns i conduents a la modificació i dels actuals estatuts vigents segons acord del ple de la Mancomunitat de data 30 de novembre de 2005.  
Article 1. Municipis que integren la mancomunitat  
1. Els municipis de Monserrat, Montroy i Real de Montroi, constitutius de la comarca natural la Vall dels Alcalans, de la província de València, segons que disposa l'ordenament jurídic vigent, acorden constituir-se en mancomunitat voluntària de municipis per a l'organització i prestació en forma mancomunada de les obres, serveis o activitats de la seua competència, que es recullen en aquests Estatuts.  
2. La Mancomunitat tindrà personalitat i capacitat jurídica per al compliment dels fins específics.  
3. La documentació emesa per la Mancomunitat serà redactada en valencià i castellà, tal com el text definitiu d'aquests Estatuts.  
Article 2. Denominació i seu  
La Mancomunitat constituïda es denominarà la Vall dels Alcalans, i té la seua seu en el municipi de Montroy (València).  
Article 3. Fins  
1. Són fins de la Mancomunitat la creació i sosteniment de serveis que interessen els ajuntaments membres i, en especial, els següents:   
a) Abastament i distribució d'aigua potable, inclosa la compra de brollador i cabal suficient per al servei dels municipis que la integren.   
b) Sanejament, amb els corresponents col·lectors i estació depuradora per als municipis mancomunats.  
c) Recollida, tractament, aprofitament i eliminació de fems domiciliaris i residus sòlids urbans i servei d'ecoparc.   
d) Serveis de transport públic, inclòs el d'ambulància per al trasllat de malalts d'urgència dels municipis mancomunats.  
e) Serveis educatius (escola permanent d'adults, escoles esportives, etc.), socials (assistenta social, beneficiència, etc.) en l'àmbit dels municipis mancomunats.  
f) Servei d'oficina d'Informació al Consumidor.  
g) Centre d'Informació juvenil.  
h) Serveis sanitaris.  
i) Servei de recollida d'animals vagabunds.   
j) Servei de repetidor i TV Local .  
k) Els altres serveis inclosos en l'àmbit de la competència municipal, segons els termes de la legislació de l'Estat i de la Comunitat Autònoma en cada moment vigent.  
2. Per a l'assumpció de nous serveis caldrà la conformitat de totes les entitats mancomunades interessades per acord dels plens municipals, per majoria absoluta.   
3. La Mancomunitat estudiarà aquestes peticions i resoldrà sobre la seua viabilitat, per majoria absoluta.  
4. La prestació i explotació dels serveis podrà realitzar-la la Mancomunitat conforme a qualsevol de les formes previstes en l'ordenament jurídic vigent.  
5. La prestació dels fins enumerats en el paràgraf 1 d'aquest article suposa la subrogació per part de la Mancomunitat en la titularitat del servei, li correspondrà la gestió integral i també tot allò referent a la imposició i ordenació de la taxa que puga imposar-se, sempre que estiga indicat i especificat en els acords municipals dels ajuntaments afectats.  
6. Amb la finalitat d'integrar el més harmònicament possible els distints territoris i municipis que formen la Mancomunitat, es procurarà que aquells serveis públics que necessiten una ubicació física determinada, tant si es tracta de serveis intermunicipals, és a dir, sufragats per la Mancomunitat, com provincials, sufragats per la Diputació de València, autònoms, sufragats per la Generalitat Valenciana, o si hi hagués algun a càrrec del govern d'Espanya, o de la Unió Europea i el destinatari dels quals siga la globalitat de la població, amb una gran incidència en la vida dels ciutadans i ciutadanes, es guardarà l'equilibri territorial per a la distribució dels serveis públics entre els tres municipis que formen la Mancomunitat.  
7. Per a la separació d'alguna de les entitats mancomunades d'un servei que preste la Mancomunitat, caldrà:  
a) Acord ple de l'entitat interessada, per majoria absoluta.  
b) Haurà de practicar-se una liquidació del servici, per tal d'imputar a l'entitat que se separe, els possibles beneficis o càrregues que resulten de la separació.  
Article 4. Capacitat jurídica  
La Mancomunitat, com a entitat local reconeguda per la Llei, exercirà totes les potestats que li siguen conferides per la legislació vigent que afecte les entitats d'aquestes característiques per al compliment dels seus fins, i en particular, les següents:  
a) Les potestats reglamentàries i d'autoorganització.  
b) Les potestats tributària i financera.  
c) La potestat de programació o finançament.  
d) Les potestats expropiatòria i d'investigació, delimitació i recuperació d'ofici dels seus béns.  
e) La presumpció de legitimitat i l''executivitat dels seus actes.  
f) Les potestats d'execució forçosa i sancionadora.  
g) La potestat de revisió d'ofici dels seus actes i acords.  
h) Les prelacions i preferències i la resta de prerrogatives reconegudes a la Hisenda Pública per als crèdits de les mateixes, sense perjuí de què corresponguen a les Hisendes de l'estat i de les comunitats autònomes; així com la inembargabilitat dels seus béns i drets en els termes previstos en les lleis.  
Article 5. Òrgans de la mancomunitat  
1. Els òrgans de govern de la Mancomunitat seran representatius dels ajuntaments mancomunats.  
2. Els òrgans de govern són:  
El Ple de la Mancomunitat.  
El president.  
El vicepresident o vicepresidents, si és procedent.  
La Junta de govern local, si és procedent.  
3. Igualment podran crear-se les comissions informatives requerides, segons el nombre de serveis que la Mancomunitat preste.  
La creació i composició d'aquestes comissions s'acordarà en la sessió extraordinària a la qual fa referència l'article 12.2, sense perjuí de la possibilitat d'acordar modificacions en sessions posteriors.  
Article 6. El Ple de la mancomunitat  
1. El Ple de la Mancomunitat estarà integrat per tots els portaveus dels grups municipals de les entitats mancomunades o representant que designe el grup polític. En les votacions, el vot de cada vocal serà igual l nombre de regidors que haja obtingut el grup que representa, de forma ponderada.  
2. A més dels portaveus també seran vocals de la mancomunitat els alcaldes. Si els alcaldes designen a més un vocal portaveu del grup municipal a què pertanyen, el vot serà el mateix percentatge de ponderació.  
3. Les entitats nomenaran un vocal suplent de cadascú dels representants en la mancomunitat amb les mateixes prerrogatives que el titular, en les funcions d'assistència, participació en els debats i votacions, però mai en la funció de càrrec, be siga d'alcalde/alcaldessa, president/a, vicepresident/a, tresorer/a o qualsevol altre càrrec que la Mancomunitat segons el seu criteri establisca.  
4. El mandat dels vocals coincideix amb el de les respectives corporacions.  
5. El mandat dels vocals del Ple de la Mancomunitat perdran la dita condició quan perden la condició de regidor i/o portaveu del grup polític, i/o, si és el cas, alcalde/ssa.   
Article 7. Designació de representants i terminis  
1 . Després de la celebració d'eleccions locals i dins del termini dels 30 dies següents a la sessió constitutiva de cadascun dels ajuntaments mancomunats es nomenaran els vocals representants en la Mancomunitat, l'acord de nomenament dels quals serà comunicat a la mancomunitat.   
2. Fins a la data de constitució del nou Ple, actuarà en funcions l'anterior i el seu president.  
3. La sessió constitutiva del ple de la mancomunitat haurà de celebrar-se dins dels deu dies hàbils següents a la conclusió del termini per a la designació de representants per tots els municipis mancomunats. A l'efecte, el president en funcions, fetes les consultes oportunes prèvies, efectuarà la convocatòria amb l'antelació prevista en l'article 12.3 d'aquests estatuts. En el cas que no es realitze la convocatòria amb l'antelació necessària, la sessió constitutiva se celebrarà a les 12 hores del desé dia hàbil posterior a la conclusió del termini per a la designació de representants per tots els municipis mancomunats.  
4. Durant el període a què es refereix el paràgraf 2, només es podrà dur a terme la gestió ordinària de la Mancomunitat.  
Article 8. Competències i atribucions del Ple  
Al Ple de la Mancomunitat li correspon:  
a) El control i fiscalització dels òrgans de govern.  
b) L'aprovació del Reglament orgànic i de les ordenances.  
c) La determinació dels recursos propis de caràcter tributari, l'aprovació i modificació dels pressupostos, i l'aprovació dels comptes, tot això d'acord amb el que disposa el Text Refós de la Llei Reguladora de les Hisendes Locals.  
d) L'aprovació de les formes de gestió dels servicis.  
e) L'acceptació de la delegació de competències feta per altres Administracions Públiques.  
f) El plantejament de conflictes de competència a altres entitats locals i la resta d'administracions públiques.  
g) L'aprovació de la plantilla de personal i de la relació de llocs de treball, la fixació de la quantia de les retribucions complementàries fixes i periòdiques dels funcionaris i personal laboral, i el número i règim del personal eventual.  
h) L'exercici d'accions judicials i administratives, i la defensa de la corporació en matèria de competència plenària.  
i) La declaració de lesivitat dels actes de la mancomunitat.  
j) L'alteració de la qualificació jurídica dels béns de domini públic.  
k) La concertació de les operacions de crèdit la quantia de la qual acumulada, dins de cada exercici econòmic, excedisca del 10 per 100 dels recursos ordinaris del pressupost -excepte les de tresoreria, que li corresponguen quan l'import acumulat de les operacions vives en cada moment supere el 15 per 100 dels ingressos corrents liquidats en l'exercici anterior, tot això de conformitat amb el que disposa el Text Refós de la Llei Reguladora de les Hisendes Locals.  
l) La contractació i concessions de qualsevol classe quan el seu import supere el 10 per 100 dels recursos ordinaris del Pressupost i, en tot cas, els sis milions d'euros, així com els contractes i concessions plurianuals quan la seua duració siga superior a quatre anys i les plurianuals de menor duració quan l'import acumulat de totes les seues anualitat supere el percentatge indicat, referit als recursos ordinaris del pressupost del primer exercici i, en tot cas, quan siga superior a la quantia assenyalada en aquesta lletra.  
m) L'aprovació dels projectes d'obres i servicis quan siga competent per a la seua contractació o concessió i quan inclús no estiguen previstos en els pressupostos.  
n) L'adquisició de béns i drets quan el seu valor supere el 10 per 100 dels recursos ordinaris del pressupost i, en tot cas, quan siga superior a tres milions d'euros, així com les alienacions patrimonials en el supòsits següents:  
1r. Quan es tracte de béns immobles o de béns mobles que estiguen declarats de valor històric o artístic, i no estiquen previstes en el pressupost.  
2n. Quan estant previstes en el Pressupost, superen els mateixos percentatges i quanties indicats per les adquisicions de béns.  
ñ) Aquelles altres que hagen de correspondre al Ple per exigir la seua aprovació una majoria especial.  
k) La presa de possessió i cessament dels vocals.  
l) Les altres que expressament li conferisquen les lleis.  
2. Correspon, igualment, al Ple la votació sobre la moció de censura al President i sobre la qüestió de confiança plantejada pel mateix, que seran públiques i es realitzaran per mitjà de crida nominal en tot cas, i es regeixen pel que disposa la legislació electoral general.  
Article 9. Nomenament del president  
1. La Presidència de la Mancomunitat recaurà cada legislatura en un municipi de forma rotativa.  
2. El President de la Mancomunitat serà triat pel Ple de la Mancomunitat, entre els vocals del municipi que li corresponga la presidència, per majoria absoluta del número legal dels vots dels membres que la integren.  
3. Si cap candidat obté la majoria absoluta en la primera votació, se celebrarà vint-i-quatre hores després una segona votació, i resultarà elegit aquell qui obtinga el nombre més gran de vots. En cas d'empat resultarà elegit el de major edat.  
4. Per a la destitució del president se seguirà el mateix procediment que l'establit en la legislació vigent per a la destitució de l'alcalde.  
Article 10. Vicepresident  
El president designarà un o diversos vicepresidents, amb un màxim de dos, que substituiran, per l'orde del seu nomenament, en cas d'absència, vacant o malaltia. D'aquests nomenaments s'assabentarà el ple en la primera sessió que se celebre.   
Les Vicepresidències recauran en les altres dos localitats de forma rotativa.   
Article 11. Competències i atribucions del president  
1. Correspon al president de la Mancomunitat les competències següents:  
a) Dirigir el govern i l'administració de la Mancomunitat.  
b) Convocar, presidir i alçar les sessions del Ple, de la Junta de Govern Local (cas d'existir) i de qualssevol altres òrgans municipals.  
c) Decidir els empats amb vot de qualitat una vegada realitzada la segona votació, i si persistira l'empat.  
d) Dirigir, inspeccionar i impulsar els serveis, obres i activitats de la Mancomunitat.  
e) Ordenar pagaments, retre comptes i administrar els fons i béns de la Mancomunitat.  
f) Aprovar l'oferta d'ocupació pública, aprovar les bases de les proves per a la selecció del personal i per als concursos de provisió de llocs de treball.  
g) Disposar despeses dins dels límits de la seua competència.  
h) Exercir la direcció superior del personal de la Mancomunitat.  
i) Contractar obres, serveis i subministraments, dins dels límits establits per la legislació vigent per a l'alcalde.  
j) Representar a la mancomunitat i la defensa de la Mancomunitat en les matèries de la seua competència i, si és procedent, en cas d'urgència.  
k) Exercitar les accions judicials i administratives en cas d'urgència.  
l) Totes aquelles que la normativa de règim local atribueix a l'alcalde per al compliment de les competències que té atribuïdes, així com les no atribuïdes específicament a un altre òrgan.  
2. El president pot delegar l'exercici de les seues atribucions, excepte la de convocar i presidir les sessions del Ple, decidir els empats amb el vot de qualitat. La direcció superior de tot el personal i les enumerades en els apartats a), i j), a més de les que s'establixquen per a l'alcalde en la legislació de règim local.  
Article 12. Règim de sessions del Ple  
1. El Ple funciona en règim de sessions ordinàries, de periodicitat preestablerta, i extraordinàries.  
2. El Ple celebra sessió ordinària com a mínim una vegada al trimestre. Dins d'aquest límit, correspon al ple decidir la periodicitat d'aquestes sessions i els dies i hores de la seua celebració, mitjançant un acord adoptat en sessió extraordinària que haurà de convocar el president dins dels trenta dies següents al de la sessió constitutiva. Les sessions extraordinàries se celebraran quan així ho decidisca el president o ho sol·licite almenys una quarta part del nombre legal de vocals. En aquest últim cas la celebració de la sessió no podrà endarrerir-se més de quinze dies hàbils, des que fora sol·licitada.  
3. Les sessions del Ple han de convocar-se, com a mínim, amb cinc dies hàbils d'antelació. En la citació es farà constar l'ordre del dia.  
4. El Ple es constitueix vàlidament amb l'assistència d'un terç del nombre legal dels seus membres, que mai no podrà ser inferior a tres. Aquest quòrum ha de mantenir-se al llarg de tota la sessió.  
5. En tot cas, es requereix l'assistència del president i del secretari de la Mancomunitat, o dels qui legalment els substituïsquen.  
Article 13. Sistemes d'acords  
1. Els acords del Ple s'adopten, per regla general, per majoria simple dels membres presents. Hi ha majoria simple quan els vots afirmatius són més que els negatius.  
2. Cal el vot favorable de la majoria absoluta del nombre legal de membres del Ple per a l'adopció dels acords en les matèries següents:  
a) Elecció i destitució del president.  
b) Proposta de modificació o ampliació dels Estatuts.  
c) Aprovació d'operacions financeres o de crèdit i concessions de lleves i esperes, quan el seu import ultrapasse el 10% dels recursos ordinaris del seu pressupost.  
d) Determinació de la forma de gestió del Servei.  
e) Fixar anualment les aportacions econòmiques dels municipis integrants de la Mancomunitat establertes en l'article 18 dels Estatuts.  
f) Acordar la dissolució de la Mancomunitat, fets els tràmits oportuns, i nomenar els vocals membres de la Comissió Liquidadora i aprovar la proposta efectuada per aquesta.  
g) Qualsevol altra matèria que es dispose en els presents Estatuts o en la legislació aplicable.  
Article 14. Habilitats nacionals  
1 . En aquesta Mancomunitat hi haurà un lloc de treball reservat a funcionats d'administració local amb habilitació de caràcter nacional al qual correspondran les funcions de secretaria, comprensiva de la fe pública i assessorament legal preceptiu, i del control i fiscalització interna de la gestió economicofinancera i pressupostària, i la comptabilitat, tresoreria i recaptació.  
2. Mentre es classifique reglamentàriament per l'òrgan autonòmic competent aquests lloc de treball les citades funcions podran ser exercides per algun funcionari d'administració local amb habilitació de caràcter nacional d'algun dels municipis que integren la mancomunitat, prèvia designació pel Ple d'aquesta.  
3. No obstant això, si una vegada creat i classificat s'estima que el volum de serveis o recursos de la Mancomunitat és insuficient per al manteniment d'aquest lloc de treball es podrà, de conformitat amb la normativa aplicable, sol·licitar l'exempció de l'obligació de mantenir-lo.  
En aquest supòsit i, una vegada concedida la citada exempció, les funcions reservades a habilitats nacionals s'exerciran a través de funcionari amb aquesta habilitació d'algun dels municipis que integren la Mancomunitat, mitjançant acumulació.  
Article 15. La resta de personal  
1. El Ple de la Mancomunitat aprovarà anualment, junt amb el pressupost, la corresponent plantilla de personal propi que comprendrà tots els llocs de treball reservats a funcionaris i laborals.  
2. La selecció i règim jurídic d'aquest personal i també la provisió dels llocs de treball existents es regirà, igual que per a la resta de les corporacions locals, pel que estableix la normativa bàsica sobre funció pública, règim local i resta de legislació aplicable.  
Article 16. Recursos financers  
La hisenda de la Mancomunitat està constituïda pels recursos previstos en la legislació vigent de règim local i per les aportacions dels municipis mancomunats.  
Article 17. Ordenances fiscals  
1. Per a la imposició, exacció, liquidació i cobrança dels seus recursos, la Mancomunitat aprovarà les ordenances corresponents als distints serveis, les quals tindran força obligatòria per a tots els municipis integrats en aquest servei, una vegada aprovades.  
2. Correspondrà els municipis facilitar a la Mancomunitat tota la informació precisa per a la formació de padrons, altes, baixes i la resta de modificacions referides als contribuents afectats pels distints serveis que constituïsquen els fins regulats en els articles anteriors.  
3. La Mancomunitat podrà, en tot moment, pels seus propis mitjans comprovar la veracitat i exactitud de les dades a què es refereix el paràgraf anterior.  
Article 18. Aportacions econòmiques  
Les aportacions dels municipis mancomunats seran fixats anualment per a cada exercici econòmic pel Ple de la Mancomunitat, amb el quòrum de la majoria absoluta del nombre legal dels seus membres i seran les següents:  
a) Una quota principal, en funció de l'ús que cada entitat realitze dels serveis que es presten mancomunadament. Per a la determinació d'aquesta quota s'aplicaran les bases o mòduls que aprove el Ple de la Mancomunitat.  
b) Una quota complementària i obligatòria per a atendre les despeses generals de conservació, manteniment i administració, es realitzen o no els serveis, en proporció al nombre d'habitants de dret de cada municipi, segons el padró municipal últim aprovat per l'Estat.  
c) Una quota extraordinària i obligatòria per a atendre despeses d'aquest caràcter.  
Article 19. Característiques de les aportacions  
Les aportacions dels municipis a la Mancomunitat tenen la consideració de pagaments obligatoris i preferents per a les entitats mancomunades.  
Article 20. Forma i termini dels pagaments  
1. Les aportacions econòmiques dels municipis es realitzaran en la forma i terminis que determine el Ple. En el cas que algun municipi es retardara en el pagament de la seua quota més d'un trimestre, el president requerirà el seu pagament en el termini de vint dies. Transcorregut aquest termini sense haver fet efectiu el dèbit, el president podrà sol·licitar dels òrgans de l'administració central, autonòmica o provincial, la retenció de les quotes pertinents a càrrec de les quantitats que per qualsevol concepte foren liquidades a favor de l'Ajuntament deutor per tal que les lliure a la Mancomunitat.  
2. Aquesta retenció és autoritzada expressament pels ajuntaments mancomunats en el moment de l'aprovació dels presents Estatuts, sempre que s'acompanye el certificat de descobert reglamentari en cada cas.  
3. El manteniment reiterat en situació de deutor a la Mancomunitat per part d'una entitat local serà causa suficient per a procedir a la seua separació definitiva, a la qual li podran ser reclamades les quantitats degudes i les despeses derivades de conformitat amb els apartats 1 i 2 d'aquest article.  
Article 21. Pressupost  
1. La Mancomunitat aprovarà anualment un Pressupost de conformitat amb el que disposa la legislació de règim local vigent.  
2. El pressupost constitueix l'expressió xifrada, conjunta i sistemàtica de les obligacions que, com a màxim, poden reconéixer, i dels drets que es prevegen liquidar durant el corresponent exercici econòmic.  
3. S'inclouran en el Pressupost, les inversions que es puguen realitzar, i també les fonts de finançament.  
Article 22. Patrimoni  
1. El patrimoni de la Mancomunitat estarà integrat per tota classe de béns, drets i accions que legítimament adquirisquen, bé en el moment de la seua constitució o amb posterioritat. A l'efecte haurà de formar-se un inventari, de conformitat amb el que disposa les disposicions vigents en la matèria.  
2. La participació de cada entitat mancomunada en aquest patrimoni es fixarà tant inicialment, com d'ara endavant en funció del nombre d'habitants de dret de cada entitat, segons el padró municipal últim aprovat per l'Estat.  
No obstant això, i donades les característiques de les aportacions a la Mancomunitat, podran ser tinguts en compte altres factors de ponderació.  
Article 23. Duració  
La Mancomunitat es constitueix per temps indefinit.  
Article 24. Modificació d'estatuts  
La modificació dels Estatuts s'acomodarà al mateix procediment i requisits que els exigits per a la seua aprovació.  
Article 25. Incorporació de nous membres  
1. Per a la incorporació a la Mancomunitat d'un nou Municipi caldrà:  
a) El vot favorable de la majoria absoluta dels membres de la corporació interessada.  
b) El vot favorable de la majoria absoluta dels vocals del Ple de la Mancomunitat.  
c) Tràmit d'informació pública.  
d) Informe de la Diputació provincial corresponent.  
e) El vot favorable de la majoria absoluta dels membres de les restants corporacions.  
2. L'aportació inicial dels municipis incorporats a la Mancomunitat, amb posterioritat a la seua constitució, vindrà determinada per l'índex del patrimoni de la Mancomunitat per habitants, multiplicat pel nombre d'habitants de dret de l'entitat que sol·licita la seua inclusió.  
En cas de no existir aquest patrimoni, aportarà la quota que resulte de multiplicar la quantitat a què es refereix l'apartat b) de l'article 18 per un nombre d'anys que no podrà excedir-ne de cinc.  
La quota resultant de la valoració podrà ser exigida en el moment de la incorporació de l'entitat local a la Mancomunitat o quedar diferida per al supòsit de la dissolució o, si és procedent, separació de la Mancomunitat.  
3. Igualment, haurà d'aportar totes les despeses que s'originen amb motiu de la seua inclusió en la Mancomunitat.  
Article 26. Separació voluntària  
Per a la separació voluntària de la Mancomunitat dels municipis que la integren caldrà:  
a) Que ho sol·licite la corporació interessada, amb l'acord previ per majoria absoluta del ple municipal.  
b) Tràmit d'informació pública.  
c) Informe de la Diputació provincial corresponent.  
d) Que es troben al corrent del pagament de les seues aportacions.  
e) Haurà d'abonar totes les despeses que s'originen amb motiu de la seua separació i la part del passiu contret per la Mancomunitat al seu càrrec.  
Article 27. Liquidació per separació  
1 . La separació de la mancomunitat d'un o diversos municipis no implicarà la necessitat de procedir a la liquidació d'aquesta, i aquesta operació quedarà diferida al moment de dissolució de la mancomunitat. No obstant això, en el cas que el municipi o municipis separats de la mancomunitat hagen aportat a aquesta béns afectats a servicis propis es practicarà, excepte acord amb els municipis interessats, una liquidació parcial per tal que aquests elements els siguen reintegrats, sense perjuí dels drets que puguen assistir-los en el moment de la liquidació definitiva per haver aportat elements d'una altra naturalesa.  
2. Els municipis separats no podran, excepte el que estableix el paràgraf anterior, al·legar drets de propietat sobre els béns i serveis de la mancomunitat radicats en el seu terme municipal.  
3. Si, com a conseqüència de la separació d'un o diversos municipis, la mancomunitat deixara de ser viable, es procedirà a la seua dissolució conforme al que estableix l'article 28.  
Article 28. Dissolució de la Mancomunitat  
La Mancomunitat es dissoldrà per alguna de les causes següents:   
a) Per desaparició del fi o fins per als quals va ser creada.  
b) Quan així ho acorde el Ple de la Mancomunitat i els ajuntaments mancomunats amb el vot favorable de la majoria absoluta legal dels seus membres.  
c) Per dur-se a terme la prestació dels serveis objecte de la mateixa per l'Estat, la Comunitat Autònoma o la Diputació provincial, i/u altres administracions públiques.  
Article 29. Procediment de dissolució  
1. Quan els ajuntaments mancomunats decidisquen dissoldre la Mancomunitat, adoptaran el corresponent acord previ en el qual s'ha de manifestar aquest propòsit, i es requerirà per a ser vàlid la majoria absoluta dels vots dels membres que legalment els integren.  
2. A la vista dels acords municipals, el Ple de la Mancomunitat, en el termini de 30 dies següents a la recepció de la comunicació d'aquests, nomenarà una Comissió Liquidadora, composta pel president i, com a mínim, quatre vocals. En aquesta s'integraran, per a complir les seues funcions assessores, el secretari i l'interventor, si hi ha. Podrà igualment convocar a les seues reunions a experts determinats, a l'efecte d'oir la seua opinió o preparar informes o dictàmens en temes concrets de la seua especialitat.  
3. La Comissió, en el termini no superior a tres mesos, farà un inventari de béns, serveis i drets de la Mancomunitat; xifrarà els seus recursos, càrregues i dèbits, i relacionarà el seu personal i, més tard, procedirà a proposar al Ple de l'entitat l'oportuna distribució o integració d'aquests en els ajuntaments mancomunats, tenint en compte les mateixes dades que hagen servit per a la formació del patrimoni.  
També assenyalarà el calendari d'actuacions liquidadores, que no excedirà de sis mesos.  
4. La proposta, per a ser aprovada vàlidament, requerirà el vot favorable de la majoria absoluta dels membres del Ple de l'entitat. Una vegada aprovada, la proposta serà vinculant per als ajuntaments mancomunats.  
5. En tot cas, verificada la integració del personal en les respectives municipalitats, seran respectats tots els drets de qualsevol orde o naturalesa que aquests tinguera en la Mancomunitat.  
Article 30. Registre de documents per les entitats mancomunades   
1. Els registres de les diverses entitats locals mancomunades tindran la consideració de registres delegats del de la Mancomunitat a tots els efectes d'entrada, eixida i presentació de documents.  
DISPOSICIONS TRANSITÒRIES  
Primera  
Els actuals gestors, president, vicepresident i tresorer, una vegada aprovats definitivament els presents Estatuts, seguiran en l'exercici del seu càrrec amb plenes competències i facultats jurídiques, a més de les que concedeixen els presents Estatuts, fins a l'acabament de la legislatura vigent.  
Segona  
Una vegada aprovats definitivament i publicats els presents estatuts, els ajuntaments mancomunats, procediran a l'actualització del nombre dels seus representants en la Mancomunitat, en els termes establits en l'article 6 d'aquests estatuts, amb la nova legislatura, si l'aprovació és durant la mateixa.  
DISPOSICIÓ FINAL  
Única  
En allò no previst per aquests Estatuts, resultarà d'aplicació el que estableix la legislació per a les entitats locals.